Feb 07,2017
'వడ్డీ' అంచనాలతో మార్కెట్లలో ర్యాలీ
ముంబయి : దేశీయ స్టాక్‌ మార్కెట్లు వరుసగా నాలుగో రోజు దూసుకెళ్లాయి. ఇప్పటికే బడ్జెట్‌పై సానుకూల అంచనాలతో దూకుడుగా ఉన్న మార్కెట్లు, వడ్డీ రేట్లు తగ్గనున్నాయన్న అంచనాల్లో సోమవారం మరోమారు పరుగులు పెట్టాయి. ఆర్‌బీఐ ద్రవ్య పరపతి విధాన సమీక్షలో వడ్డీ రేట్లకు కోత పెట్టనుందన్న అంచనాల్లో సెన్సెక్స్‌ 199 పాయింట్లు పెరిగి నాలుగు నెలల గరిష్ట స్థాయికి చేరింది. నిఫ్టీ 8,800 పాయింట్ల కీలక స్థాయిని అధిగమించింది. బీఎస్‌ఈ సెన్సెక్స్‌్‌ 198.76 పాయింట్లు పెరిగి 28,439.28 పాయింట్లకు చేరింది. ఇంట్రా ట్రేడింగ్‌ లో ఏకంగా 28,487 పాయింట్ల వద్ద నమోదయ్యింది. ఇంతక్రితం ఫిబ్రవరి 1 బడ్జెట్‌ తర్వాత మూడు సెషన్లలో 584.56 పాయింట్లు ర్యాలీ చేసింది. నేషనల్‌ స్టాక్‌ ఎక్సేంజీ నిఫ్టీ 60.10 పాయింట్లు లేదా 0.69 శాతం పెరిగి 8,801.05 వద్ద స్థిరపడింది. సెన్సెక్స్‌్‌-30లో 22 స్టాక్స్‌ లాభాల్లో ముగియగా, మరో 8 నష్టాలు చవి చూశాయి.
మీ స్నేహితులకు రికమెండ్ చెయ్యండి